## Educació selecciona 553 centres docents no universitaris per a participar en un projecte de millora de la competència matemàtica de l’alumnat

*** La Conselleria d’Educació destinarà un pressupost global de 750.000 euros per a desenrotllar el projecte d’innovació educativa MAT180**

La Conselleria d’Educació, Cultura, Universitats i Ocupació ha seleccionat 553 centres docents públics no universitaris de la Comunitat Valenciana per a participar en el projecte d’innovació educativa MAT180. Esta iniciativa té com a objectiu millorar la competència matemàtica entre l’alumnat d’Educació Infantil (segon cicle), Educació Primària i Educació Secundària Obligatòria (ESO).

El projecte MAT180, impulsat per la Direcció General d’Innovació i Inclusió Educativa, s’emmarca en l’impuls de l’àmbit STEM (sigles en anglés de Ciència, Tecnologia, Enginyeria i Matemàtiques), una de les línies estratègiques de la Direcció General.

Per a la posada en marxa del projecte MAT180, la Generalitat assignarà un total 750.000 euros a repartir entre els 553 centres participants, dels quals 184 són de la província d’Alacant, 97 de la de Castelló i 272 de la València.

Com a part integral del projecte, la Conselleria d’Educació ha organitzat unes jornades formatives dirigides als centres participants a través del CEFIRE d’Innovació Educativa. L’objectiu és oferir als docents orientacions pràctiques i pedagògiques a través de diferents tallers, assegurant que disposen de les ferramentes i el coneixement necessari per a aplicar amb èxit les noves estratègies didàctiques en l’aula. Amb l’objectiu de facilitar la participació dels centres educatius, estes jornades s’estan duent a terme en quatre seus diferents de la Comunitat Valenciana.

La primera sessió formativa ja s’ha desenrotllat en les instal·lacions de l’Escola Oficial d’Idiomes de Castelló de la Plana, a la qual van assistir més de 150 docents dels 97 centres participants de la província de Castelló. La segona jornada va tindre lloc el 12 de novembre en la província d’Alacant i les següents se celebraran els dies 18 i 24 en la província de València.

**MAT180**

El projecte MAT180 té entre les seues finalitats promoure iniciatives que contribuïsquen a la millora de la competència matemàtica de l’alumnat; promoure pràctiques pedagògiques que fomenten una transformació metodològica basada en un aprenentatge competencial; facilitar l’adquisició de materials i recursos didàctics que afavorisquen l’aprenentatge de les matemàtiques aplicant metodologies actives i innovadores i propiciar la participació equitativa de tot l’alumnat per a reduir la bretxa de gènere i incrementar l’interés per les matemàtiques i les vocacions científiques i tecnològiques.

Tota la informació sobre el Projecte d’innovació educativa MAT180 es pot consultar en l’enllaç següent: [projecte MAT180 - Innovació Educació - Generalitat Valenciana](https://ceice.gva.es/va/web/innovacion-educacion/mat180).

Fecha: 17/11/2025